แบงก์ชี้ดอกเบี้ยสวอปผันผวนหนัก
แบงก์กรุงเทพระบุดอกเบี้ยในตลาดสวอปผันผวนหนัก คาด กนง.ลดดอกเบี้ยแน่
18 ก.พ. 2556

แบงก์กรุงเทพระบุดอกเบี้ยในตลาดสวอปผันผวนหนัก คาด กนง.ลดดอกเบี้ยแน่
ธนาคารกรุงเทพรายงานว่า ราคาอัตราป้องกันความเสี่ยง (Swap Point) ในสัปดาห์ที่ผ่านมาปรับตัวลดลงรุนแรง โดยเฉพาะประเภทระยะ 3 เดือนขึ้นไป จากการคาดการณ์ถึงการลดอัตราดอกเบี้ยเงินบาทที่มีความเป็นไปได้สูง และแรงกดดันของปริมาณเงินไหลเข้าจากต่างประเทศ เพื่อทำกำไรอัตราดอกเบี้ยระยะสั้น ส่งผลให้มีผู้ขาย Swap ประเภทดังกล่าวเพื่อทำกำไรเป็นจำนวนมาก
ทั้งนี้ มีการคาดการณ์ว่า มีความเป็นไปได้สูงที่คณะกรรมการนโยบายการเงินจะมีการปรับลดอัตราดอกเบี้ยในการประชุมครั้งนี้ โดยยอดคงค้างในตลาดกู้ยืมระหว่างธนาคารอยู่ที่ 93,294 ล้านบาท จากสัปดาห์ก่อนที่มีแค่ 82,869 ล้านบาท
สำหรับปริมาณเงินเหรียญสหรัฐในตลาดเงินยังคงมีสภาพคล่องสูง สรุปราคา Swap มีดังนี้ ประเภท 1 สัปดาห์อยู่ที่ +1.38 สตางค์ (2.67%) เพิ่มขึ้นจากสัปดาห์ก่อนที่ +1.35 สตางค์ (2.56%)
ประเภท 2 สัปดาห์อยู่ที่ +2.65 สตางค์ (2.57%) คงที่จากสัปดาห์ก่อน
ประเภท 1 เดือนอยู่ที่ +5.15 สตางค์ (2.45%) ลดลงจากสัปดาห์ก่อนที่ +5.30 สตางค์ (2.52%)
ประเภท 2 เดือนอยู่ที่ +10.50 สตางค์ (2.43%) ลดลงจากสัปดาห์ก่อนที่ +10.80 สตางค์ (2.49%)
ประเภท 3 เดือนอยู่ที่ +15.9 สตางค์ (2.47%) ลดลงจากสัปดาห์ก่อนที่ +16.25 สตางค์ (2.49%)
ประเภท 6 เดือนอยู่ที่ +30.6 สตางค์ (2.54%) ลดลงจากสัปดาห์ก่อนที่ +31.75 สตางค์ (2.64%) และประเภท 12 เดือนอยู่ที่ +60 สตางค์ (2.81%) ลดลงจากสัปดาห์ก่อนที่ +62.5 สตางค์ (2.92%)
ทั้งนี้ พบว่าปริมาณ Forward Baht Commitment อยู่ที่ 2.35 หมื่นล้านเหรียญสหรัฐ เพิ่มขึ้นจากวันที่ 25 ม.ค. 2556 อยู่ที่ 2.34 หมื่นล้านเหรียญสหรัฐ สะท้อนว่ามีการซื้อป้องกันความเสี่ยงกันมากขึ้น